**Toleranceuge**

**Kære forældre**

I uge 44 fejrer vi forskellighed og tolerance, når vi afholder Toleranceuge!

Vi arbejder med Fri for Mobberi – Styrk Fællesskabet, hvor vi definerer tolerance som *at se og acceptere forskelligheder i børnegruppen og behandle hinanden som ligeværdige.*

Forskning viser, at når børn føler sig som en accepteret og værdifuld del af et fællesskab, hvor der er plads til alle, fremmes trivslen blandt børnene.

Vi øver tolerance med forskellige aktiviteter og lege, der fokuserer på det positive i at være forskellige.

**Som forældre er I vigtige rollemodeller – sådan kan du være med:**

* Prøv at bytte rundt på rollerne, når du leger med dit barn, så du vælger en figur, der har et andet køn end dit eget. På den måde minder du barnet om, at man kan være dreng eller pige på mange måder.
* Prøv at lege med sproget, så du bytter om på navne og roller, når du læser højt. Det kunne være, at hovedpersonen kunne få et andet navn eller køn? Kunne Alfons Åberg hedde Ali eller Alberte? Hvordan ville historien så være?
* Lyt og dans til Fri for Mobberis sang ”Venner er gode at ha’!” af Anders Bøgelund. Find den på diverse streamingtjenester.
* Tal med dit barn om forskellighed i positive vendinger, når barnet peger på forskelle i hverdagssituationer: ”Ja, Emma har krøllet, brunt hår, og du har lyst, glat hår. Alle ser forskellige ud, og det er godt!”

|  |
| --- |
|  |

**Om Fri for Mobberi – Styrk Fællesskabet**

Fri for Mobberi er et mobbeforebyggelsesprogram udviklet til de 0-9-årige i et samarbejde mellem Mary Fonden og Red Barnet. Programmet har eksisteret siden 2007, og indeholder kompetenceudvikling af fagpersoner og metoder og materialer tilpasset de tre aldersgrupper; 0-3 år, 3-6 år og 6-9 år.

Tolerance er én af Fri for Mobberis fire kerneværdier – de andre tre er respekt, omsorg og mod.

Læs mere om Fri for Mobberi på friformobberi.dk